RO Jurnalul Oficial al Uniunii Europene L 202/1

REGULAMENTUL (UE) NR. 737/2014 AL COMISIEI

din 24 iunie 2014

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 2-fenil-fenol, clormequat, ciflufenamid, ciflutrin, dicamba, fluopicolid, flutriafol, fosetil, indoxacarb, isoprotiolan, mandipropamid, metaldehidă, metconazol, fosmet, picloram, propizamidă, piriproxifen, saflufenacil, spinosad și trifloxistrobin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Pentru 2-fenil-fenol, indoxacarb și metconazol, limitele maxime de reziduuri (LMR) au fost stabilite în anexa II la Regulamentul (CE) nr. 396/2005. Pentru clormequat, ciflutrin, propizamidă și trifloxistrobin, au fost stabilite LMR-uri în anexa II și partea B din anexa III la Regulamentul (CE) nr. 396/2005. Pentru ciflufenamid, dicamba, fluopicolid, flutriafol, fosetil, isoprotiolan, mandipropamid, metaldehidă, fosmet, picloram, piriproxifen și spinosad, au fost stabilite LMR-uri în partea A din anexa III la Regulamentul (CE) nr. 396/2005. În ceea ce privește substanța saflufenacil, nu au fost stabilite LMR-uri specifice, iar substanța respectivă nu a fost inclusă în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul menționat.

(2) În contextul unei proceduri de autorizare a utilizării pe pere, cereale și produse de origine animală a unui produs de protecție a plantelor care conține substanța activă clormequat, a fost depusă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.

(3) Cu privire la ciflufenamid, o astfel de cerere a fost depusă pentru căpșuni și ardei. Cu privire la ciflutrin, o astfel de cerere a fost depusă pentru anghinare. Cu privire la dicamba, o astfel de cerere a fost depusă pentru plante aromatice și infuzii de plante (frunze și flori). Cu privire la fluopicolid, o astfel de cerere a fost depusă pentru hamei. Cu privire la fosetil, o astfel de cerere a fost depusă pentru kiwi, cartofi și condimente. Cu privire la indoxacarb, o astfel de cerere a fost depusă pentru fasole (păstăi) și semințe de muștar. Cu privire la mandipropamid, o astfel de cerere a fost depusă pentru tomate. Cu privire la metaldehidă, o astfel de cerere a fost depusă pentru fasole (proaspătă și uscată) și mazăre (proaspătă și uscată). Cu privire la metconazol, o astfel de cerere a fost depusă pentru orz și ovăz. Cu privire la fosmet, o astfel de cerere a fost depusă pentru citrice și fructe sămânțoase. Cu privire la picloram, o astfel de cerere a fost depusă pentru semințe de rapiță și semințe de muștar. Cu privire la propizamidă, o astfel de cerere a fost depusă pentru infuzii de plante (frunze, flori și rădăcini). Cu privire la spinosad, o astfel de cerere a fost depusă pentru bace și fructe mici cu numărul de cod 0154000 și pentru produse de origine animală. Cu privire la trifloxistrobin, o astfel de cerere a fost depusă pentru hrean, pătrunjel rădăcină și iarbă-grasă.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere pentru saflufenacil pe portocale, lămâi, grepfrut, migdale, nuci Pecan, mere, pere, piersici, prune, cireșe, struguri, banane, mango, cartofi, leguminoase, porumb dulce, porumb, grâu, orez, orz, ovăz, secară, sorg, mei, trestie de zahăr, mazăre uscată, fasole uscată, boabe de soia, semințe de floarea soarelui, semințe de bumbac și boabe de cafea. Solicitantul susține că, deoarece utilizarea autorizată a substanței respective pe astfel de culturi în America Latină, Statele Unite și Canada face ca reziduurile să depășească LMR-urile prevăzute în Regulamentul (CE) nr. 396/2005, sunt necesare LMR-uri mai ridicate pentru a se evita barierele comerciale la importul acestor culturi.

(5) Astfel de cereri au fost prezentate, de asemenea, în ceea ce privește utilizarea fluopicolidului pe legume rădăcinoase și cu tuberculi și în ceea ce privește utilizarea flutriafolului pe fructe semințoase, cireșe, piersici și prune. În ambele cazuri, solicitanții susțin că utilizarea autorizată a acestor substanțe pe astfel de culturi în Statele Unite face ca reziduurile să depășească LMR-urile prevăzute în Regulamentul (CE) nr. 396/2005, fiind necesare LMR-uri mai ridicate pentru a se evita barierele comerciale la importul acestor culturi. Cu privire la piriproxifen, o astfel de cerere a fost depusă pentru fructe sâmburoase și ceai. Solicitantul susține că, deoarece utilizarea autorizată a substanței respective pe astfel de culturi în Statele Unite și Japonia face ca reziduurile să depășească LMR-urile prevăzute în Regulamentul (CE) nr. 396/2005, sunt necesare LMR-uri mai ridicate pentru a se evita barierele comerciale la importul acestor culturi.

(6) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(7) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(8) Autoritatea a concluzionat în avizele sale motivate că, în ceea ce privește utilizarea fosetilului la cartofi, a propizamidei la infuzii de plante (rădăcini), a piriproxifenului la caise și a trifloxistrobinului la iarbă-grasă, datele transmise nu au fost suficiente pentru a stabili noi LMR-uri. Prin urmare, LMR-urile existente ar trebui să rămână neschimbate.

(9) În ceea ce privește utilizarea spinosadului la bace și fructe mici, autoritatea a concluzionat că datele prezentate sunt suficiente pentru a stabili o nouă LMR pe baza utilizării în spații închise.

(10) În ceea ce privește utilizarea clormequatului la pere, o LMR a fost stabilită până la 31 iulie 2014 pentru a se ține seama de reziduurile de clormequat rămase ca urmare a utilizărilor autorizate anterior la peri. Deoarece datele de monitorizare indică că reziduurile sunt încă prezente la un nivel care depășește limita de detecție (LOD), este necesar să se prelungească valabilitatea LMR până la intrarea în vigoare a regulamentului care revizuiește LMR-urile existente pentru clormequat.

(11) În ceea ce privește fosetilul, autoritatea și-a bazat avizul motivat pe definițiile reziduurilor aplicabile, propuse în cadrul revizuirii LMR-urilor existente, în conformitate cu articolul 12 din Regulamentul (CE) nr. 396/2005. Întrucât alte substanțe, ale căror LMR-uri se află în prezent în curs de revizuire, prezintă un metabolit comun cu fosetilul, este necesară menținerea neschimbată a definiției reziduurilor existentă până la finalizarea revizuirii substanțelor respective. În consecință, Comisia a solicitat autorității să recomande LMR-uri în conformitate cu definiția reziduurilor aplicabile din prezent. Autoritatea a recomandat stabilirea LMR-urilor de 150 mg/kg pentru kiwi și de 400 mg/kg pentru condimente.

(12) Referitor la toate celelalte aplicații, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum ridicat de culturi și produse relevante nu a indicat existența unui risc de depășire a dozei zilnice acceptabile (DZA) sau a dozei acute de referință (DAR).

(13) Cu privire la 2-fenil-fenol la citrice, au fost stabilite LMR-uri până la 30 septembrie 2014, în așteptarea trimiterii și evaluării a două studii suplimentare privind reziduurile la citrice și a unor studii valabile privind stabilitatea la depozitare. Studiile și datele menționate au fost transmise Spaniei, stat membru raportor pentru substanța respectivă, în martie 2012. Spania a evaluat aceste date și a pregătit un raport de evaluare, care a fost prezentat Comisiei la 18 iulie 2012. Pentru ca autoritatea să aibă timpul necesar pentru a evalua acest raport, iar Comisia să poată lua o decizie, este necesară prelungirea valabilității acestor LMR-uri până la intrarea în vigoare a regulamentului care revizuiește LMR-urile existente pentru 2-fenil-fenol.

(14) În ceea ce privește isoprotiolanul la orez, solicitantului i s-a cerut să prezinte statului membru evaluator, autorității și Comisiei Europene, până la 31 decembrie 2013, studii care investighează natura isoprotiolanului în condiții de coacere/fierbere. Aceste date au fost prezentate în termenul stabilit, iar atât statul membru evaluator, cât și autoritatea au concluzionat că nu este necesară modificarea LMR-urilor existente.

(15) La 7 iulie 2012, Comisia Codex Alimentarius (CAC) (3) a adoptat limitele maxime de reziduuri Codex (CXL) pentru saflufenacil la organe comestibile (de mamifere) și semințe de rapiță. Aceste CXL-uri sunt sigure pentru consumatorii din Uniune și, prin urmare, ar trebui incluse în Regulamentul (CE) nr. 396/2005 ca LMR-uri (4).

(16) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(17) Prin urmare, Regulamentul (CE) nr. 396/2005 ar trebui modificat în consecință.

(18) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 24 iunie 2014. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing MRLs for chlormequat in pears, cereals and commodities of animal origin (Aviz motivat privind modificarea LMR-urilor existente pentru clormequat la pere, cereale și produse de origine animală). EFSA Journal 2014;12(1):3544 [57 pp.]. doi:10.2903/j.efsa.2014.3544.

Reasoned opinion on the modification of the existing MRLs for cyflufenamid in strawberries and peppers (Aviz motivat privind modificarea LMR-urilor existente pentru ciflufenamid la căpșuni și ardei). EFSA Journal 2014;12(1):3542 [26 p.]. doi:10.2903/j.efsa.2014.3542.

Reasoned opinion on the modification of the existing MRL for cyfluthrin in artichokes (Aviz motivat privind modificarea LMR-urilor existente pentru ciflutrin la anghinare). EFSA Journal 2013;11(10):3448 [26 p.]. doi:10.2903/j.efsa.2013.3448.

Reasoned opinion on the modification of the existing MRLs for dicamba in herbs and herbal infusions [Aviz motivat privind modificarea LMR-urilor existente pentru dicamba la plante aromatice și infuzii de plante (frunze și flori)]. EFSA Journal 2013;11(11):3470 [25 p.]. doi:10.2903/j.efsa.2013.3470.

Reasoned opinion on the modification of the existing MRLs for fluopicolide in hops and certain root and tuber vegetables (Aviz motivat privind modificarea LMR-urilor existente pentru fluopicolid la hamei și anumite legume rădăcinoase și cu tuberculi). EFSA Journal 2013;11(11):3459 [39 p.]. doi:10.2903/j.efsa.2013.3459.

Reasoned opinion on the modification of the existing MRLs for flutriafol in pome fruits, peaches, cherries and plums (Aviz motivat privind modificarea LMR-urilor existente pentru flutriafol la fructe semințoase, piersici, cireșe și prune). EFSA Journal 2013;11(10):3446 [25 p.]. doi:10.2903/j.efsa.2013.3446.

Reasoned opinion on the modification of the existing MRLs for fosetyl in potato, kiwi and certain spices (Aviz motivat privind modificarea LMR-urilor existente pentru fosetil la cartofi, kiwi și anumite condimente). EFSA Journal 2012;10(12):3019 [43 p.]. doi:10.2903/j.efsa.2012.3019.

Reasoned opinion on the modification of the existing MRLs for indoxacarb in beans (with pods) and mustard seed [Aviz motivat privind modificarea LMR-urilor existente pentru indoxacarb la fasole (păstăi) și semințe de muștar]. EFSA Journal 2013;11(11):3458 [27 p.]. doi:10.2903/j.efsa.2013.3458.

Reasoned opinion on the modification of the existing MRL for mandipropamid in tomato (Aviz motivat privind modificarea LMR-urilor existente pentru mandipropamid la tomate). EFSA Journal 2013;11(11):3466 doi:10.2903/j.efsa.2013.3466.

Reasoned opinion on the modification of the existing MRLs for metaldehyde in certain legume vegetables and pulses (Aviz motivat privind modificarea LMR-urilor existente pentru metaldehidă la anumite leguminoase și leguminoase uscate). EFSA Journal 2014;12(1):3537 [25 p.]. doi:10.2903/j.efsa.2014.3537.

Reasoned opinion on the modification of the existing MRLs for metconazole in barley and oats (Aviz motivat privind modificarea LMR-urilor existente pentru metconazol la orz și ovăz). EFSA Journal 2013;11(4):3185 [38 p.]. doi:10.2903/j.efsa.2013.3185.

Reasoned opinion on the modification of the existing MRLs for phosmet in citrus fruits, pome fruits and rape seed (Aviz motivat privind modificarea LMR-urilor existente pentru fosmet la citrice, fructe semințoase și semințe de rapiță). EFSA Journal 2013;11(12):3510 [33 p.]. doi:10.2903/j.efsa.2013.3510.

Reasoned opinion on the modification of the existing MRLs for picloram in rape seed and mustard seed (Aviz motivat privind modificarea LMR-urilor existente pentru picloram la semințe de rapiță și semințe de muștar). EFSA Journal 2013;11(10):3439 [27 p.]. doi:10.2903/j.efsa.2013.3439.

Reasoned opinion on the modification of the existing MRLs for propyzamide in leaves, flowers and roots of herbal infusions [Aviz motivat privind modificarea LMR-urilor existente pentru propizamidă la infuziile de plante (frunze, flori și rădăcini)]. EFSA Journal 2013;11(9):3378 [28 p.]. doi:10.2903/j.efsa.2013.3378.

Reasoned opinion on the setting of MRLs for saflufenacil in various crops, considering the risk related to the metabolite trifluoroacetic acid (TFA).[Aviz motivat privind stabilirea de LMR-uri pentru saflufenacil la diferite culturi, ținând cont de riscurile legate de metabolitul acid trifluoracetic (TFA)]. EFSA Journal 2014;12(2):3585 [58 pp.]. doi:10.2903/j.efsa.2014.3585.

Reasoned opinion on the modification of the existing MRLs for spinosad in small fruit and berries and several commodities of animal origin (Aviz motivat privind modificarea LMR-urilor existente pentru spinosad la bace și fructe mici și la mai multe produse de origine animală). EFSA Journal 2013;11(11):3447 [38 p.]. doi:10.2903/j.efsa.2013.3447.

Reasoned opinion on the modification of the existing MRLs for trifloxystrobin in horseradish, parsley root and purslane (Aviz motivat privind modificarea LMR-urilor existente pentru trifloxistrobin la hrean, pătrunjel rădăcină și iarbă-grasă). EFSA Journal 2013;11(8):3349 [25 p.]. doi:10.2903/j.efsa.2013.3349.

(3) Rapoartele Comitetului Codex privind reziduurile de pesticide sunt disponibile la adresa: http://www.codexalimentarius.org/download/report/777/REP12_PRe.pdf Joint FAO/WHO food standards programme Codex Alimentarius Commission (Programul comun FAO/OMS privind normele alimentare, Comisia Codex Alimentarius). Apendicele II și III. Cea de a 35-a sesiune. Roma, Italia, 2-7 iulie 2012.

(4) Scientific support for preparing an EU position in the 44th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 44-a sesiuni a Comitetului Codex privind reziduurile de pesticide (CCPR)]. EFSA Journal 2012; 10(7):2859 [155 p.]. doi:10.2903/j.efsa.2012.2859.